Kadri Mälk

Kadri Mälk (aastani 1976 Kadri Sõerd; sündinud 27. jaanuaril 1958 Tallinnas) on eesti ehtekunstnik ja õppejõud. 

Ta on Eesti Kunstiakadeemia ehte- ja sepakunsti eriala professor.

Mälk on tuntud kui Eesti ehtekunsti koolkonna looja ja silmapaistev esindaja.

Elulugu 
Kadri Mälk sündis 27. jaanuaril 1958 Süda tänava sünnitusmajas Tallinnas. Ta oli arstist ema ja psühholoogist isa ainus laps. Varases nooruses veetis ta palju aega vanaisa juures Abja-Paluojal. Aastatesse 1965–1976 jäid õpingud Nikolai Gogoli nimelises Tallinna 21. Keskkoolis. 

Aastatel 1977–1981 õppis ta Tartu Kunstikoolis maali ja dekoratsiooni erialal (lõpetas cum laude). Diplomitööd juhendas sisearhitekt Sirje Parve. Aastatel 1981–1986 õppis Mälk Eesti NSV Riiklikus Kunstiinstituudis (pärastises Eesti Kunstiakadeemias) ehtekunsti erialal professor Leili Kuldkepi käe all. Aastatel 1993–1994 õppis ta Helsingi Ülikoolis ja Lahti Kujunduskunsti Instituudis gemmoloogiat Esko Timoneni juhendamisel. Seejärel jätkas ta õpinguid Bernd Munsteineri kivilõikeateljees Saksamaal. Lisaks on ta kivilihvimist ja gemmoloogiat õppinud Peterburis. 2003. aastal oli Mälk Portugalis residentuuris.

Aastail 1986–1993 töötas Mälk vabakunstnikuna. Tema esimene ateljee asus Gonsiori tänaval, teine Sulevimäel. 1989. aastal alustas Mälk õppejõuna Eesti Kunstiakadeemias toonases Tallinna Kunstiülikoolis. Aastast 1996 on samas ehte- ja sepakunsti eriala professor. Mälk on töötanud külalisõppejõuna paljudes välisülikoolides. Üheks esimeseks selliseks korraks oli 1996. aastal Kuninglikus Kunstikolledžis Londonis. Viimati käis ta külalisõppejõuks 2015. ja 2016. aasta sügisel Müncheni Kunstiakadeemias.

Mälgu esimene isikunäitus toimus 1989. aastal Tallinna Kunstihoone galeriis koostöös sisearhitekt Pille Lausmäega, kes kujundas näitusele vitriinid. Sama näitus oli hiljem väljas ka Tartu Kunstimuuseumis. 

1999. aastal asutas Mälk ehtekunstirühmituse õhuLoss.

Aastal 2004 valmis režissöör Marianne Kõrveri (Exitfilm) dokumentaalfilm Mälgust "Kujutluse tume taevas".

Aastatel 2005 ja 2012 oli Mälk kunstiajakirja Kunst.ee ehtekunsti erinumbri külalistoimetaja.

2008. aastal algas koostöö saksa kirjastusega Arnoldsche.

2015. aastast on ta tegelenud ka ikoonimaaliga.

Ta valiti üheks kunstnikupalga saajaks aastatel 2022‒2024.

Ühiskondlik tegevus 
2008. aastal asutas Mälk heategevusfondi Noor Eesti Ehe, toetamaks noori andekaid ehtekunstnikke.

Looming 

Mälk on oma töid esitlenud üle kogu maailma. Tema ehteid on omandanud lisaks Eesti Tarbekunsti- ja Disainimuuseumile ka Victoria ja Alberti muuseum Londonis, Šveitsi Rahvusmuuseum Zürichis, Ermitaaž Peterburis, Smithsoniani Rahvusmuuseum New Yorgis, Houstoni Kaunite Kunstide Muuseum USA-s, LACMA Los Angeleses, KunstgewerbeMuseum Berliinis, Museum für Kunst und Gerwerbe Hamburgis, Cominelli Foundation Permanent Collection Itaalias ja paljud teised avalikud kunstikogud.

Isikunäitusi 

 1989 Tallinna Kunstihoone galerii
 1989 Tartu Kunstimuuseum
 1991 Verkaranta kunstikeskus, Tampere, Soome
 1993 Luum Galerii, Tallinn
 1994 Saaremaa Muuseum, Kuressaare
 1995 Galerie Néon, Brüssel, Belgia
 1996 Galerie Farel, Aigle, Šveits
 1997 Rotermanni soolaladu, Tallinn
 1998 Galerie Biró, München, Saksamaa
 2000/01 "Arhipelaag. Igatsus", Tarbekunstimuuseum, Tallinn
 2002 "Fata Morgana", Konstepidemin, Göteborg, Rootsi
 2003 Galeria Shibuichi, Porto, Portugal
 2004 "Fata Morgana", Galeria Reverso, Lissabon, Portugal
 2007 Espace Solidor, Cagnes-sur-Mer, Prantsusmaa (koos Piret Hirve ja Tanel Veenrega)
 2007 Galerie Biró, München, Saksamaa (koos Piret Hirve ja Tanel Veenrega)
 2010 Hingepalve kabel, Dominiiklaste klooster, Tallinn 
 2016 TESTAMENT, Tallinna Niguliste kirik
 2016 Portreegalerii, Tallinn
 2016 Galerie Biró, München, Saksamaa
 2017 Louise Smit, Amsterdam, Holland

Publikatsioonid 
Mälk on avaldanud kümmekond erialast teost, sh rahvusvahelise ehtekunsti näituse kataloogi "Millenium" (1997), autoriraamatu "Kadri Mälk" (1999), "Metall 1" (1999), "Metall 2" (2004), "Metall 3" (2014), "Nocturnus" (2002), "Twilight" (2005), "Chroma. Monochroma" (2007), "Just Must" (2008), "Rauast/On Iron" (2013) ja "Õhuloss. Castle in the Air. Jewellery from Estonia" (2011).

2016. aastal andis Saksamaa kunstiraamatute kirjastus Arnoldsche Art Publishers välja Mälgu loomingu ülevaateraamatu "Testament". Raamatu kujundasid Asko Künnap ja Andres Rõhu. Fotode autorid on Tiit Rammul, Tanel Veenre jt. Raamatu kaastoimetaja on Tamara Luuk. Raamat on trükitud Tallinna Raamatutrükikojas.

Tunnustus
 1987 – Eesti noore tarbekunstniku aastapreemia
 1988 – IV tarbekunstitriennaali grand prix
 1992 – Soome PRIX ARTICA Honourable Mention
 1994 – Kristjan Raua preemia
 1995 – Est-Fem, ajakirja Eesti Naine preemia
 1997 – Award of Excellence, Shippo Conference, Tōkyō
 1997 – Eesti Kultuurkapitali kujutava ja rakenduskunsti sihtkapitali aastapreemia (näituse "Millennium" kureerimine)
 1998 – Eesti Vabariigi kultuuripreemia
 2001 – Ars Ornata Südamepreemia, Köln
 2003 – Portugali Vabariigi Teeneteordeni ohvitseririst
 2004 – Ted Noteni kuldpreemia, Amsterdam
 2005 – 2. Euroopa kaasaegse ehtekunsti triennaali grand prix, Belgia
 2015 – stipendium "Ela ja sära"
 2016 – Baieri riigipreemia, München
 2017 – Valgetähe V klassi teenetemärk
 2017 – Eesti Vabariigi kultuuripreemia
 2017 – Kristjan Raua preemia (näitus Niguliste muuseumis koos senist loomingut ning loometeed koondava raamatuga, samuti teedrajav tegevus ehtekunstniku ja õppejõuna)

Isiklikku 
Kadri Mälgu abikaasa on eesti tõlkija ja literaat Mati Sirkel. Varem on ta abielus olnud Kaljo Mälgu ja teatrikunstnik Vadim Fomitševiga.

Viited

Kirjandus 
 Testament, Arnoldsche Art Publishers, Tallinna Raamatutrükikoda: 2016. ISBN 978-3-89790-485-9

Välislingid 

 "Pealelend: Kadri Mälk" Sirp, 15. september 2006
 Maris Meiessaar. "Kadri Mälk usub ehtemaagiasse" Eesti Päevaleht, 6. september 2008
 Mari Peegel. "Kadri Mälk: kivi on metsik nagu loom" Eesti Päevaleht, 1. oktoober 2016
 Pekka Erelt. "Kadri Mälgu Elu raamat" Eesti Ekspress, 12. oktoober 2016
 Stacey Koosel. "Tabud ja testamendid" Sirp, 21. oktoober 2016
 Peeter Sauter. "Testament Niguliste kirikus ja Portreegaleriis" KesKus, 20. detsember 2016
 Urmas Lüüs. "Silmale nähtamatu maailma tõlk. Usutlus ehtekunstnik Kadri Mälguga" Müürileht, 24. detsember 2016
 Arvamusartikleid
 Kadri Mälk. "Eesti mõjukad inimesed" Sirp, 22. detsember 2017

Eesti ehtekunstnikud
Eesti Kunstiakadeemia professorid
Valgetähe V klassi teenetemärgi kavalerid
Eesti Kunstiakadeemia vilistlased
Tartu Kunstikooli vilistlased
Sündinud 1958